Il-ħamsin laqgħa tal-Kunsill taż-ŻEE saret fi Brussell fl-20 ta' Novembru 2018 taħt il-Presidenza tas-Sinjura Ine Eriksen Søreide, il-Ministru għall-Affarijiet Barranin tan-Norveġja. Preżenti għal-laqgħa kien hemm is-Sinjura Karin Kneissl, Ministru għall-Affarijiet Barranin tal-Awstrija, tirrappreżenta l-Presidenza tal-Kunsill tal-Unjoni Ewropea, is-Sinjura Aurelia Frick, Ministru għall-Affarijiet Barranin tal-Liechtenstein, u s-Sur Guðlaugur Þór Þórðarson, Ministru għall-Affarijiet Barranin tal-Iżlanda, kif ukoll Membri tal-Kunsill tal-Unjoni Ewropea u rappreżentanti tal-Kummissjoni Ewropea u s-Servizz Ewropew għall-Azzjoni Esterna Il-Kunsill taż-ŻEE ddiskuta l-funzjonament inġenerali tal-Ftehim dwar iż-Żona Ekonomika Ewropea (Ftehim ŻEE) u organizza dibattitu ta' orjentazzjoni dwar il-Pilastru Ewropew tad-Drittijiet Soċjali fil-kuntest tal-Ftehim ŻEE 1. Il-Kunsill taż-ŻEE rrikonoxxa li s-sħubija mill-qrib bejn l-UE u l-Istati ŻEE-EFTA kienet l-aħjar garanzija għal prosperità u stabbiltà kondiviża fit-tul. F'dan il-kuntest, il-Kunsill taż-ŻEE nnota li, fil-qafas tad-Djalogu Politiku, il-Ministri kienu ddiskutew l-implikazzjonijiet tal-ħruġ tar-Renju Unit mill-UE għall-Ftehim ŻEE, u l-Istati taż-ŻEE-EFTA, u l-multilateraliżmu. Il-Kunsill taż-ŻEE ssottolinja l-importanza tat-tkomplija tal-prattika li jiġu mistiedna uffiċjali mill-Istati taż-ŻEE-EFTA għal djalogi politiċi fil-livell tal-gruppi ta' ħidma rilevanti tal-Kunsill tal-UE. 2. Rigward il-ħruġ tar-Renju Unit mill-UE, il-Kunsill taż-ŻEE ssottolinja l-importanza li jiġi salvagwardat il-Ftehim ŻEE, li jiżgura l-kontinwazzjoni ta' ŻEE omoġenea u li taħdem sew, u li tiġi ppreservata l-integrità tas-Suq Intern. Il-Kunsill taż-ŻEE laqa' d-djalogu mill-qrib u l-iskambju kontinwu ta' informazzjoni li ġie stabbilit bejn l-UE u l-Istati taż-ŻEE-EFTA dwar in-negozjati bejn l-UE u r-Renju Unit skont l-Artikolu 50 tat-Trattat dwar l-Unjoni Ewropea dwar il-ħruġ tar-Renju Unit mill-UE. Il-Kunsill taż-ŻEE, konxju mid-dimensjoni taż-ŻEE tal-ħruġ tar-Renju Unit mill-UE, appella għal kontinwazzjoni tad-djalogu bejn l-UE u l-Istati taż-ŻEE-EFTA biex tiġi żgurata l-omoġeneità kontinwa fiż-ŻEE Kooperazzjoni fiż-ŻEE 3. Fl-1 ta' Jannar 2019 il-Ftehim ŻEE ikun ilu fis-seħħ 25 sena. Dan rabat mill-qrib is-soċjetajiet u l-ekonomiji tagħna u żgura li livell għoli ta' normi u standards soċjali jkun applikabbli għaċ-ċittadini u l-ħaddiema kollha tagħna. Il-Ftehim ŻEE kien bażi soda għal relazzjonijiet wiesa' u b'saħħithom. L-ispirtu pożittiv tal-kooperazzjoni ppermetta biex jinstabu adattamenti u soluzzjonijiet, f'dinja ta' tibdil kontinwu. Il-Kunsill taż-ŻEE ikkonferma l-appoġġ tiegħu għal ftehim ŻEE bħala l-bażi kontinwa għal relazzjonijiet futuri bejn l-UE u l-Istati taż-ŻEE-EFTA. Il-Kunsill taż-ŻEE rrikonoxxa l-kontributi pożittivi li saru mill-Istati taż-ŻEE-EFTA għall-proċess tat-tfassil tad-deċiżjonijiet dwar il-leġislazzjoni u l-programmi tal-UE rilevanti għaż-ŻEE permezz tal-parteċipazzjoni tagħhom fil-kumitati, il-gruppi ta' esperti u l-aġenziji rilevanti, kif ukoll permezz tal-preżentazzjoni ta' Kummenti taż-ŻEE-EFTA. Il-Kunsill taż-ŻEE ssottolinja l-importanza li jiġu mistiedna l-Ministri tal-EFTA membri taż-ŻEE għal-laqgħat Ministerjali informali u l-konferenzi Ministerjali tal-UE rilevanti għall-parteċipazzjoni taż-ŻEE-EFTA fis-Suq Intern, u esprima l-apprezzament tiegħu lill-Presidenza Awstrijaka attwali u lill-Presidenza Rumena li jmiss talli komplew din il-prattika. Il-Kunsill taż-ŻEE rrikonoxxa r-rwol importanti tal-kooperazzjoni parlamentari u l-kooperazzjoni bejn is-sħab ekonomiċi u soċjali permezz tal-Kumitat Parlamentari Konġunt taż-ŻEE u l-Kumitat Konsultattiv taż-ŻEE, rispettivament. 4. Filwaqt li jilqa' l-irkupru tal-ekonomija Ewropea, il-Kunsill taż-ŻEE enfasizza l-importanza ta' Suq Intern li jaħdem sew bħala xprun biex tingħata spinta lit-tkabbir ekonomiku u għall-ħolqien ta' impjiegi ġodda fl-Ewropa kollha. Huwa ssottolinja l-indiviżibbiltà u l-importanza tal-erba' libertajiet għall-funzjonament tajjeb tas-Suq Intern, li huwa fl-interess komuni tal-Partijiet Kontraenti kollha. Il-Kunsill taż-ŻEE qabel li kien jenħtieġ approċċ olistiku biex jiġu indirizzati wħud mill-isfidi ewlenin li jiffaċċa s-Suq Intern, u enfasizza l-importanza tal-involviment mill-qrib tal-Istati taż-ŻEE-EFTA fit-tfassil u l-iżvilupp ulterjuri ta' politiki u inizjattivi marbuta mas-Suq Intern. Barra minn hekk huwa enfasizza l-importanza tal-istruttura ta' żewġ pilastri tal-Ftehim ŻEE. Filwaqt li enfasizza l-fatt li għarfien akbar tal-Ftehim ŻEE madwar iż-ŻEE kollha kien fl-interess tal-Partijiet Kontraenti kollha, il-Kunsill taż-ŻEE ħeġġeġ lill-UE u l-Istati taż-ŻEE-EFTA biex jiżguraw li informazzjoni dwar il-Ftehim ŻEE kienet disponibbli malajr u faċilment. 5. Il-Kunsill ŻEE rrikonoxxa l-importanza ta' kondizzjonijiet prevedibbli tal-kummerċ għall-operaturi ekonomiċi fi ħdan iż-ŻEE. F'dan ir-rigward, il-Kunsill taż-ŻEE laqa' l-eżenzjoni tal-Iżlanda, il-Liechtenstein u n-Norveġja mill-miżuri proviżorji ta' salvagwardja tal-UE rigward l-importazzjonijiet ta' għadd ta' prodotti tal-azzar, li daħlet fis-seħħ fid-19 ta' Lulju 2018. Dawn l-eżenzjonijiet huma kompatibbli kemm mal-obbligi bilaterali u multilaterali tal-Organizzazzjoni Dinjija tal-Kummerċ (WTO). Enerġija u tibdil fil-klima 6. Il-Kunsill taż-ŻEE ta importanza kbira lit-tkomplija tal-kooperazzjoni mill-qrib bejn l-UE u l-Istati taż-ŻEE-EFTA fil-politiki ambjentali, dwar l-enerġija u t-tibdil fil-klima, partikolarment fid-dawl tal-Qafas ta' politika għall-Klima u l-Enerġija għall-2030 u l-Qafas Strateġiku għal Unjoni tal-Enerġija Reżiljenti b'Politika dwar it-Tibdil fil-Klima li Tħares 'il Quddiem. L-UE u l-Istati taż-ŻEE-EFTA ħadu nota tar-rapport speċjali l-aktar reċenti tal-Grupp Intergovernattiv ta' Esperti dwar it-Tibdil fil-Klima (IPCC), li kkonferma bla ekwivoku l-impatti negattivi tat-tibdil fil-klima, inkluż il-konklużjonijiet tiegħu li jindikaw li tnaqqis globali tal-emissjonijiet fis-setturi kollha huwa kruċjali u li tenħtieġ azzjoni ulterjuri ta' mitigazzjoni u adattament, b'mod partikolari biex jintlaħaq l-għan tat-temperatura kif stabbilit fil-Ftehim ta' Pariġi u esprimew l-impenn tagħhom għat-tranżizzjoni għal soċjetajiet u ekonomiji ta' emissjonijiet baxxi ta' gassijiet serra, sostenibbli u reżiljenti għall-klima. Huma esprimew ukoll l-impenn tagħhom li jintlaħaq eżitu ta' suċċess taħt il-programm ta' ħidma tal-Ftehim ta' Pariġi fl-24 Konferenza tal-Partijiet tal-Konvenzjoni Qafas tan-Nazzjonijiet Uniti dwar it-Tibdil fil-Klima fil-Polonja f'Diċembru u li jipparteċipaw b'mod attiv fid-Djalogu ta' Talanoa, u b'hekk jagħtu lok għall-implimentazzjoni effettiva tal-Ftehim ta' Pariġi. 7. Filwaqt li jirrispetta d-dritt tal-Partijiet Kontraenti li jiddeterminaw il-kondizzjonijiet għall-isfruttament tar-riżorsi ta' enerġija tagħhom, l-għażla tagħhom bejn sorsi ta' enerġija differenti u l-istruttura ġenerali tal-provvista tal-enerġija, il-Kunsill taż-ŻEE nnota li l-Istati taż-ŻEE-EFTA jibqgħu sħab ewlenin tal-UE bħala fornitur affidabbli tal-enerġija u enfasizza li għandha titkompla l-kooperazzjoni mill-qrib fl-oqsma tas-Suq Intern tal-Enerġija, flimkien mal-kooperazzjoni fl-oqsma tas-sigurtà tal-enerġija, l-iskambju ta' kwoti tal-emissjonijiet, il-promozzjoni ta' enerġija b'livell baxx ta' karbonju kompetittiva, reżiljenti għat-tibdil fil-klima, sikura u sostenibbli, l-effiċjenza fl-użu tal-enerġija, ir-riżorsi ta' enerġija rinnovabbli u l-ġbir, l-użu u l-ħżin tal-karbonju (CCUS), l-ekonomija ċirkolari, kif ukoll kwistjonijiet ambjentali oħra bħalma huma s-sustanzi kimiċi, il-ġestjoni tar-riżorsi tal-ilma, il-bijodiversità u t-tniġġis. Is-Suq Diġitali Uniku 8. Il-Kunsill taż-ŻEE nnota li l-estensjoni tas-Suq Uniku Diġitali għall-Istati taż-ŻEE-EFTA hija pass importanti lejn it-tlestija tas-Suq Intern. F'dan il-kuntest, il-Kunsill taż-ŻEE laqa' il-passi meħuda biex jinkorporaw leġislazzjoni ġdida marbuta mal-Istrateġija għal Suq Uniku Diġitali. Fid-dawl tal-importanza tal-fluss liberu tad-data fl-ekonomija diġitali Ewropea, il-Kunsill taż-ŻEE laqa' b'mod partikolari l-inkorporazzjoni tar-Regolament Ġenerali dwar il-Protezzjoni tad-Data fil-Ftehim ŻEE. Il-Kunsill taż-ŻEE ħa nota wkoll ta' proposti leġislattivi importanti li attwalment qed jiġu kkunsidrati, inkluż ir-reviżjoni tal-qafas regolatorju tat-telekomunikazzjoni, u dwar iċ-ċibersigurtà. Kontrolli fuq il-kapital 9. Il-Kunsill taż-ŻEE nnota li l-moviment liberu tal-kapital huwa libertà fundamentali tas-Suq Intern u parti integrali mill-acquis taż-ŻEE u rrikonoxxa li r-restrizzjonijiet jistgħu jiġu implimentati biss b'mod temporanju abbażi tad-dispożizzjonijiet tal-Artikolu 43 tal-Ftehim ŻEE. Il-Kunsill taż-ŻEE laqa' l-progress tal-pjan komprensiv tal-Gvern Iżlandiż biex jitneħħew il-kontrolli fuq il-kapital mingħajr ma tiġi mhedda l-istabbiltà ekonomika u finanzjarja tal-pajjiż, b'mod partikolari t-tneħħija tal-kontrolli fuq il-kapital fuq individwi, kumpanniji u fondi tal-pensjonijiet. Barra minn hekk, il-Kunsill ŻEE laqa' l-progress li sar għat-tneħħija tal-kontrolli fuq il-kapital fil-Greċja. L-inkorporazzjoni ta' atti tal-UE rilevanti għaż-ŻEE 10. Filwaqt li nnota r-Rapport ta' Progress tal-Kumitat Konġunt taż-ŻEE, il-Kunsill taż-ŻEE esprima l-apprezzament tiegħu għall-ħidma tal-Kumitat Konġunt sabiex jiżgura t-tkomplija tal-operat b'suċċess u l-funzjonament tajjeb tal-Ftehim ŻEE. 11. Il-Kunsill taż-ŻEE laqa' l-isforzi li għaddejjin biex jonqos l-għadd ta' atti tal-UE li qed jistennew biex jiġu inkorporati fil-Ftehim ŻEE kif ukoll biex jiġi aċċellerat il-proċess tal-inkorporazzjoni. Filwaqt li jfaħħar il-passi kollha li ttieħdu matul dawn l-aħħar snin, il-Kunsill taż-ŻEE nnota li l-għadd ta' atti li qed jistennew biex jiġu inkorporati kien għadu wieħed għoli wisq. Il-Kunsill taż-ŻEE appella għat-tkomplija tal-ħidma sabiex jitnaqqas b'mod sinifikanti u dejjiemi l-għadd ta' atti li qed jistennew l-inkorporazzjoni u b'hekk tkompli tiġi żgurata ċ-ċertezza legali u l-omoġeneità fiż-ŻEE. Dan l-għan komuni jista' jinkiseb permezz ta' rieda politika u djalogu msaħħaħ fost l-esperti u l-organi rilevanti. Il-Kunsill taż-ŻEE ħeġġeġ lill-partijiet kollha biex jinvolvu ruħhom b'mod kostruttiv biex isibu soluzzjoni għal kwistjonijiet pendenti diffiċli. Il-Kunsill taż-ŻEE stenna b'interess li tintlaħaq konklużjoni malajr kemm jista' jkun dwar l-inkorporazzjoni tat-Tielet Direttiva dwar il-Posta u l-Organiżmi Ġenetikament Modifikati. 12. Filwaqt li laqa' l-progress reċenti li sar fil-livell tal-esperti, il-Kunsill taż-ŻEE enfasizza l-importanza li tiġi inkorporata minnufih il-leġislazzjoni pendenti fil-qasam tas-servizzi finanzjarji – li tirrappreżenta madwar nofs ix-xogħol b'lura kollu – sabiex jiġu żgurati kondizzjonijiet ekwivalenti fiż-ŻEE kollha f'dan is-settur importanti. Il-Kunsill taż-ŻEE fakkar l-impenn kontinwu tiegħu għall-konklużjonijiet approvati mill-UE u l-Ministri għall-Finanzi u l-Ekonomija tal-EFTA membri taż-ŻEE fl-14 ta' Ottubru 2014, b'mod partikolari s-soluzzjoni mibnija fuq żewġ pilastri stabbilita fihom. 13. Il-Kunsill taż-ŻEE nnota wkoll li kien hemm għadd ta' Deċiżjonijiet tal-Kumitat Konġunt fejn kienet inqabżet l-iskadenza ta' sitt xhur prevista fil-Ftehim ŻEE fir-rigward tal-awtorizzazzjoni kostituzzjonali. Huwa ħeġġeġ lill-Istati taż-ŻEE-EFTA biex isaħħu l-isforzi tagħhom biex isolvu l-każijiet pendenti kemm jista' jkun malajr u biex jevitaw dewmien bħal dan fil-futur. Kummerċ agrikolu 14. Il-Kunsill taż-ŻEE laqa' d-dħul fis-seħħ tal-Ftehim bejn l-Unjoni Ewropea u n-Norveġja fl-1 ta' Ottubru 2018 dwar preferenzi kummerċjali addizzjonali għal prodotti agrikoli li ntlaħaq abbażi tal-Artikolu 19 tal-Ftehim ŻEE. Il-Kunsill taż-ŻEE ħa nota tal-interess tal-UE li tkompli n-negozjati bejn l-UE u n-Norveġja dwar il-protezzjoni ta' indikazzjonijiet ġeografiċi. 15. Il-Kunsill taż-ŻEE għaraf li l-Partijiet Kontraenti kienu affermaw mill-ġdid l-impenn tagħhom, f'konformità mal-Artikolu 19 tal-Ftehim ŻEE, li jkomplu bl-isforzi tagħhom bil-għan li jiksbu l-liberalizzazzjoni progressiva tal-kummerċ agrikolu. Il-Kunsill taż-ŻEE ħeġġiġhom biex ikomplu d-djalogu dwar ir-rieżami tar-reġim kummerċjali għal prodotti agrikoli pproċessati fil-qafas tal-Artikolu 2(2) u l-Artikolu 6 tal-Protokoll 3 għall-Ftehim ŻEE sabiex jiġi promoss aktar il-kummerċ f'dan il-qasam. Programmi tal-UE 16. Filwaqt li rrikonoxxa l-kontribut tal-programmi tal-UE fil-bini ta' Ewropa aktar kompetittiva, innovattiva u soċjali, il-Kunsill taż-ŻEE laqa' l-parteċipazzjoni tal-Istati taż-ŻEE-EFTA fil-programmi rilevanti għaż-ŻEE li kkontribwixxew finanzjarjament għalihom taħt il-Qafas Finanzjarju Pluriennali (QFP) attwali għall-2014-2020. Il-Kunsill taż-ŻEE rrikonoxxa b'mod partikolari l-parteċipazzjoni attiva u l-integrazzjoni sħiħa tal-Istati taż-ŻEE-EFTA fiż-Żona Ewropea tar-Riċerka u l-assoċjazzjoni ta' suċċess tan-Norveġja u l-Iżlanda f'Orizzont 2020, il-programm ewlieni tal-UE għar-Riċerka u l-Innovazzjoni, kif ukoll fil-Programm Erasmus+ fil-qasam tal-edukazzjoni, iż-żgħażagħ u l-isport, u f'Ewropa Kreattiva għas-settur kulturali u dak awdjoviżiv. Il-Kunsill taż-ŻEE ser ikompli jagħti importanza kbira lill-integrazzjoni u l-allinjament tal-politika tal-Istati taż-ŻEE-EFTA mal-UE fil-qasam tar-riċerka u l-innovazzjoni u fl-edukazzjoni u l-kultura. 17. Il-Kunsill taż-ŻEE ħa nota tat-tħejjijiet għall-QFP li jmiss għall-2021-2027, inkluż il-proposti tal-Kummissjoni Ewropea għal programmi individwali għall-perijodu l-ġdid. Huwa nnota b'mod debitu l-kontribuzzjonijiet mill-Istati taż-ŻEE-EFTA u ħeġġiġhom biex jieħdu sehem attiv fil-programmi tal-UE previsti fil-qafas finanzjarju l-ġdid. Din il-parteċipazzjoni hija mezz lejn l-iżvilupp, it-tisħiħ u t-twessiegħ tal-kooperazzjoni dwar kwistjonijiet li jaqgħu barra mill-erba' libertajiet, kif previst fil-Ftehim ŻEE. Il-modalitajiet għall-parteċipazzjoni tal-Istati taż-ŻEE-EFTA fil-programmi futuri tal-UE għall-2021-2027 għandhom jibqgħu l-istess u bbażati fuq id-dispożizzjonijiet rilevanti tal-Ftehim ŻEE. Mekkaniżmu Finanzjarju 18. Il-Kunsill taż-ŻEE enfasizza l-importanza tas-solidarjetà fost il-pajjiżi tal-Ewropa biex jiġu megħluba l-isfidi soċjali u ekonomiċi fiż-ŻEE, li huwa fl-interess komuni tal-Partijiet Kontraenti kollha. F'dan is-sens, huwa esprima tħassib dwar il-livell għoli kontinwu tal-qgħad fost iż-żgħażagħ f'uħud mill-Istati Membri taż-ŻEE. Il-Kunsill taż-ŻEE laqa' b'sodisfazzjon il-kontribut pożittiv tal-Mekkaniżmi Finanzjarji taż-ŻEE u tan-Norveġja biex inaqqsu d-differenzi ekonomiċi u soċjali fiż-ŻEE kollha. 19. Fir-rigward tal-ftehimiet dwar iż-ŻEE u l-Mekkaniżmu Finanzjarju Norveġiż għall-perijodu 2014-2021, il-Kunsill taż-ŻEE laqa' l-konklużjoni ta' Memoranda ta' Fehim bejn l-Istati taż-ŻEE-EFTA u l-parti l-kbira tal-Istati Benefiċjarji fl-UE. Il-Kunsill taż-ŻEE stenna b'interess il-proġetti li ser jibdew taħt mekkaniżmi ġodda. Ara l-paġna tal-laqgħa